ועדת הכספים, כנסת 17, פרוטוקול מספר 798, 2008-06-04 09:00

סטס מיסז'ניקוב: בוקר טוב, אני פותח את ישיבת ועדת הכספים בנושא:

סטס מיסז'ניקוב: אישור מוסדות ציבור לסעיף 46 לפקודת מס הכנסה וסעיף 61 לחוק מס שבח מקרקעין.

סטס מיסז'ניקוב: מי מציג את הרשימה?

יהודה מונסנגו: מדובר ב-34 עמותות, שכולן עומדות בדרישות החוק ויש להן מטרה ציבורית כמשמעה בסעיף 92 לפקודת מס הכנסה.

יהודה מונסנגו: בזיכוי הזה המדינה מוצאת לנכון לעזור למגזר המלכ"רי בדרך של הטבה לתורמים.

עו"ד ורד קירו-זילברמן: שיניתם את פסקה 2 במכתב השר ביחס לפעמים קודמות לגבי חריגה מכתב ההתחייבות?

יהודה מונסנגו: לא, לא שינינו.

סטס מיסז'ניקוב: יש הערות?

חיים אורון: אין לי מה להעיר על הרשימה הזאת וגם אין לי מה להעיר לגבי עבודתה של המחלקה למוסדות ציבור ומלכ"רים.

חיים אורון: הטענה לא כלפיו אלא כלפי המשרד.

חיים אורון: התור ארוך ויש הרבה מאד גופים שמבחינתם זה כמעט חיים או מוות.

חיים אורון: אגב, הקצב הרבה יותר טוב מכפי שהיה לפני כמה שנים כי אז היו תורים בני שנתיים.

חיים אורון: נאמר לי קודם שהתור עומד על חצי שנה ועובדים שם שני עובדים בסך הכל.

חיים אורון: זאת אחת הדרכים שבהן המדינה יכולה לעזור לכל מיני עמותות בכל התחומים – בתרבות, בדת, בחינוך ובספורט, לגייס כספים כאשר היא מתנערת מאחריות לכל כך הרבה תחומים.

חיים אורון: אישור 46 הוא קריטי.

חיים אורון: אני חושב שצריך להפנות פנייה לשר האוצר שיתגבר את המחלקה הזאת כי אין הצדקה לכך שהתור יהיה כזה ארוך.

חיים אורון: אני אומר פעם נוספת שזאת לא ביקורת על העובדים כי אני יודע שהם עושים את עבודתם נאמנה.

חיים אורון: אני גם לא מציע לעשות עבודה לא נאמנה כי יש פה שאלה עדינה, מחלקים כסף.

חיים אורון: אדוני היושב ראש, אני מבקש שהוועדה תשלח מכתב לשר האוצר בנושא.

טמיר כהן: נפרגן לעצמנו שאנחנו מאשרים תוך ימים ספורים כל פנייה.

סטס מיסז'ניקוב: אנחנו נכתוב את המכתב בשם הוועדה ונבקש משר האוצר לעבות את המחלקה.

סטס מיסז'ניקוב: אני מבין שזאת גם בקשה שלך, יהודה.

חיים אורון: הוא לא יכול להביע דעה.

סטס מיסז'ניקוב: מי בעד אישור בקשה שסימנה 5991808?

סטס מיסז'ניקוב: הצבעה בעד אישור הבקשה – פה אחד נגד – אין נמנעים – אין בקשה 5991808 אושרה.

סטס מיסז'ניקוב: בקשה 5991808 אושרה פה אחד.

סטס מיסז'ניקוב: תודה רבה לכולם, הישיבה נעולה.